## Pravilnik o operativnoj licenciji i zajedničkim pravilima za obavljanje zračnog prijevoza

### NN 81/2009 (10.7.2009.), Pravilnik o operativnoj licenciji i zajedničkim pravilima za obavljanje zračnog prijevoza

MINISTARSTVO MORA, PROMETA I INFRASTRUKTURE

1958

Na temelju članka 142. točka 2. Zakona o zračnom prometu (»Narodne novine«, broj 69/09) ministar mora, prometa i infrastrukture, donosi

PRAVILNIK

O OPERATIVNOJ LICENCIJI I ZAJEDNIČKIM PRAVILIMA ZA OBAVLJANJE ZRAČNOG PRIJEVOZA

Područje primjene

Članak 1.

(1) Ovim se Pravilnikom utvrđuju zajednička pravila za obavljanje zračnog prijevoza: izdavanje Operativne licencije hrvatskim zračnim prijevoznicima, načela za izvršavanje obveze obavljanja javne usluge, pravo hrvatskih zračnih prijevoznika i zračnih prijevoznika drugih država stranaka mnogostranog sporazuma o uspostavi europskog zajedničkog zračnog prostora (u daljnjem tekstu: ECAA Sporazum) na obavljanje usluga zračnog prijevoza unutar područja obuhvaćenog ECAA Sporazumom, te utvrđivanje cijena usluga zračnog prijevoza.

(2) Zajednička pravila za obavljanje zračnog prijevoza iz stavka 1. ovog članka detaljnije su uređena Uredbom iz Dodatka I ovog Pravilnika.

Pojmovi

Članak 2.

(1) Definicije pojmova iz ovog Pravilnika nalaze se u članku 2. Uredbe iz Dodatka I ovog Pravilnika.

(2) Iznimno od stavka 1. ovog članka, pojmovi »Zajednica«, »pravo Zajednice«, »Službeni list Europske Unije«, »zračni prijevoznik Zajednice« i »država članica« iz Uredbe iz Dodatka I ovog Pravilnika, čitat će se u skladu sa točkama 2. i 3. Dodatka II ECAA Sporazuma

(3) Agencija za civilno zrakoplovstvo je »nadležno tijelo za izdavanje licencije«, kako je definirano u članku 2. stavku 2. Uredbe iz Dodatka I ovog Pravilnika.

Rokovi za podnošenje zahtjeva za izdavanje
Operativne licencije

Članak 3.

Poduzetnik koji nema Svjedodžbu zračnog prijevoznika, zahtjev za izdavanje Operativne licencije podnosi najmanje 90 dana prije planiranog početka izvođenja operacija.

Objava procedure za izdavanje Operativne licencije

Članak 4.

Agencija za civilno zrakoplovstvo će na svojim internetskim stranicama objaviti proceduru za izdavanje, privremeno oduzimanje i poništavanje Operativne licencije.

Dodaci

Članak 5.

(1) Dodatak I tiskan je uz ovaj Pravilnik i čini njegov sastavni dio.

(2) Dodatak I ovog Pravilnika čini Uredba (EZ) br. 1008/2008 Europskog parlamenta i Vijeća od 24. studenog 2008. o zajedničkim pravilima za obavljanje zračnog prijevoza u Zajednici (Prerada).

Tumačenje

Članak 6.

U slučaju nejasnoća u tumačenju i nedostataka odredaba ovog Pravilnika koristit će se tekst Uredbe iz Dodatka I ovog Pravilnika na engleskom jeziku, kako je objavljen u Službenom listu Europske Unije.

Prijelazne i završne odredbe

Članak 7.

(1) Danom stupanja na snagu ovog Pravilnika prestaju vrijediti:

a) Pravilnik o uvjetima i načinu izdavanja Operativne licencije (»Narodne novine«, broj 5/08 i 45/08),

b) Pravilnik o cijenama zračnog prijevoza putnika i robe (»Narodne novine«, broj 53/08).

(2) Zračni prijevoznik koji posjeduje važeću Svjedodžbu zračnog prijevoznika (AOC) mora podnijeti zahtjev za izdavanje Operativne licencije u roku od 30 dana od dana stupanja na snagu ovog Pravilnika.

(3) Poglavlja III i IV Uredbe iz Dodatka I ovog Pravilnika primjenjuju se u skladu s odredbama Protokola IV ECAA Sporazuma, te u skladu s odredbom članka 172. Zakona o zračnom prometu.

Stupanje na snagu

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/92

Urbroj: 530-09-09-2

Zagreb, 26. lipnja 2009.

Ministar
mora, prometa i infrastrukture
Božidar Kalmeta, v. r.

DODATAK I

UREDBA (EZ-a) br. 1008/2008 EUROPSKOGA PARLAMENTA I VIJEĆA
od 24. rujna 2008. o zajedničkim pravilima za obavljanje usluga zračnog prijevoza u Zajednici (prerada)

(Tekst od važnosti za Europski gospodarski prostor)

EUROPSKI PARLAMENT I VIJEĆE EUROPSKE UNIJE

uzimajući u obzir Ugovor o osnivanju Europske zajednice, a posebno njegov članak 80. stavak 2.,

uzimajući u obzir prijedlog Komisije,

uzimajući u obzir mišljenje Europskoga gospodarskoga i socijalnoga odbora[[1]](#footnote-29081-1),

uzimajući u obzir mišljenje Odbora regija[[2]](#footnote-29081-2),

djelujući u skladu s postupkom predviđenim u članku 251. Ugovora[[3]](#footnote-29081-3),

budući da:

(1) Uredbe Vijeća (EEZ-a) br. 2407/92 od 23. srpnja 1992. o licenciranju zračnih prijevoznika[[4]](#footnote-29081-4), (EEZ-a) br. 2408/92 od 23. srpnja 1992. o pristupu zračnih prijevoznika Zajednice zračnim linijama unutar Zajednice[[5]](#footnote-29081-5) i (EEZ-a) br. 2409/92 od 23. srpnja 1992. o cijenama prijevoza i tarifama zračnog prijevoza[[6]](#footnote-29081-6) potrebno je u znatnoj mjeri izmijeniti. Radi jasnoće te Uredbe treba preraditi i objediniti u samo jednu Uredbu.

(2) Radi zajamčivanja učinkovitije i dosljednije primjene prava Zajednice na unutarnje tržište zračnog prometa potreban je niz prilagodbi sadašnjeg zakonskog okvira.

(3) Radi prepoznavanja moguće veze između povoljnog financijskog položaja zračnog prijevoznika i sigurnosti potrebno je uspostaviti stroži nadzor nad financijskim položajem zračnih prijevoznika.

(4) S obzirom na sve veći značaj zračnih prijevoznika čija su operativna sjedišta u više država članica i potrebu jamčenja učinkovitog nadzora nad tim zračnim prijevoznicima, ista bi država članica trebala biti odgovorna za nadzor nad svjedodžbom zračnog prijevoznika i operativnom licencijom.

(5) Radi jamčenja dosljednog praćenja nad ispunjavanjem zahtjeva u vezi s operativnim licencijama svih zračnih prijevoznika Zajednice, nadležna tijela za izdavanje licencije moraju provoditi redovito ocjenjivanje financijskog položaja zračnih prijevoznika. Stoga zračni prijevoznici moraju pružiti dovoljno informacija o svom financijskom položaju, naročito u prve dvije godine svog djelovanja, budući da su one od ključnog značaja za opstanak zračnog prijevoznika na tržištu. Kako bi se izbjeglo narušavanje tržišnog natjecanja koje se javlja uslijed različite primjene pravila na nacionalnoj razini, države članice moraju pojačati financijski nadzor nad svim zračnim prijevoznicima Zajednice.

(6) Kako bi se smanjila opasnost po putnike, zračnim prijevoznicima Zajednice koji ne ispunjavaju zahtjeve vezane uz održavanje važenja operativne licencije ne smije biti dozvoljeno da nastave obavljati prijevoz. U takvim slučajevima nadležna tijela za izdavanje licencije trebaju poništiti ili privremeno oduzeti operativnu licenciju.

(7) U skladu s Uredbom (EZ) br. 785/2004 Europskog parlamenta i Vijeća od 21. travnja 2004. o zahtjevima za osiguranje zračnih prijevoznika i operatora zrakoplova[[7]](#footnote-29081-7), zračni prijevoznik mora biti osiguran od odgovornosti u slučaju nesreće u odnosu na putnike, teret i treće osobe. Zračni bi prijevoznici također trebali biti osigurani od odgovornosti u slučaju nesreća u vezi s poštom.

(8) Kako bi se izbjegla pretjerana uporaba ugovora o zakupu zrakoplova koji su registrirani u trećim državama, a naročito u slučaju zakupa s posadom, takve se mogućnosti trebaju dozvoliti samo pod iznimnim okolnostima, kao što su nedostatak odgovarajućih zrakoplova na tržištu Zajednice te ih valja strogo vremenski ograničiti i zahtijevati da ispunjavaju sigurnosne standarde koji su istovjetni sigurnosnim pravilima Zajednice i nacionalnom pravu.

(9) U odnosu na zaposlenike zračnih prijevoznika Zajednice koji obavljaju usluge zračnog prijevoza iz operativnog sjedišta izvan područja države članice u kojoj se nalazi glavno sjedište tog zračnog prijevoznika Zajednice, država članica je dužna zajamčiti pravilnu primjenu prava Zajednice i nacionalnog socijalnog zakonodavstva.

(10) Radi dovršenja unutarnjeg tržišta zračnog prometa, potrebno je ukinuti postojeća ograničenja koja međusobno provode države članice, poput ograničenja o skupnoj oznaci (code sharing) na linijama prema trećim državama ili o utvrđivanju cijene na linijama prema trećim državama s usputnim stajanjem u nekoj drugoj državi članici (letovi na osnovi šeste zračne slobode).

(11) Kako bi se u obzir uzela posebna svojstva i ograničenja dalekih područja, osobito njihova udaljenost, otočni položaj i mala površina te potreba prikladnog povezivanja istih sa središnjim regijama Zajednice, mogu biti opravdani posebni dogovori koji se tiču pravila o rokovima važenja ugovora za obveze obavljanja javnih usluga koje pokrivaju linije do takvih područja.

(12) Uvjeti pod kojima je moguće uvesti obveze obavljanja javnih usluga trebaju biti jasno i nedvosmisleno utvrđeni, a s time povezani postupci javnog natječaja bi morali omogućiti dovoljan broj kandidata koji će se natjecati. Komisija bi morala dobiti onoliko informacija koliko je potrebno kako bi mogla u pojedinačnim slučajevima ocijeniti ekonomsku opravdanost obveze obavljanja javnih usluga.

(13) Potrebno je pojasniti i pojednostaviti važeća pravila u vezi s raspodjelom prometa između zračnih luka koje opslužuju isti grad ili gradsku aglomeraciju.

(14) Primjereno je zajamčiti da sve države članice imaju mogućnost odgovoriti na iznenadne poteškoće koje proizlaze iz nepredvidivih i neizbježnih okolnosti, a koje tehnički ili praktično u velikoj mjeri otežavaju obavljanje usluga zračnog prijevoza.

(15) Korisnici usluga trebaju imati pristup svim cijenama i tarifama zračnog prijevoza, bez obzira na njihovo prebivalište unutar Zajednice ili njihovo državljanstvo i bez obzira na sjedišta putničkih agenata unutar Zajednice.

(16) Korisnici usluga trebaju imati mogućnost učinkovitog uspoređivanja cijena za usluge zračnog prijevoza različitih zrakoplovnih kompanija. Stoga konačna cijena koju plaća kupac za usluge zračnog prijevoza s polazištem iz Zajednice uvijek mora biti naznačena i uključivati sve takse, pristojbe i naknade. Zračni prijevoznici Zajednice bi također trebali prikazati konačnu cijenu za svoje usluge zračnog prijevoza iz trećih država u Zajednicu.

(17) Mjere koje su potrebne radi provođenja ove Uredbe moraju se donijeti u skladu s Odlukom Vijeća 1999/468/EZ od 28. lipnja 1999. kojom se utvrđuju postupci za provedbu provedbenih ovlastih danih Komisiji.[[8]](#footnote-29081-8)

(18) Budući da države članice zbog međunarodnog karaktera zračnog prijevoza ne mogu u dovoljnoj mjeri postići cilj ove Uredbe, odnosno što cjelovitiju primjenu prava Zajednice u području unutarnjeg tržišta zračnog prijevoza, te budući da se on može bolje postići na razini Zajednice, Zajednica može donijeti mjere u skladu s načelom supsidijarnosti iz članka 5. Ugovora. U skladu s načelom razmjernosti iz navedenog članku, ova Uredba ne izlazi izvan okvira potrebnih radi postizanja tog cilja.

(19) Izjava ministara o zračnoj luci Gibraltar, o kojoj su se sporazumjeli u Kordobi 18. rujna 2006. na prvom ministarskom sastanku Foruma za dijalog o Gibraltaru, zamijenit će Zajedničku izjavu o zračnoj luci iz Londona od 2. prosinca 1987., a potpuna usklađenost s njom smatrat će se potpunom usklađenošću s izjavom iz 1987.

(20) Stoga je potrebno ukinuti Uredbe (EEZ-a) br. 2407/92, (EEZ-a) br. 2408/92 i (EEZ-a) br. 2409/92;

DONIJELI SU OVU UREDBU:

POGLAVLJE I.
OPĆE ODREDBE

Članak 1.
Predmet

1. Ovom se Uredbom uređuje licenciranje zračnih prijevoznika Zajednice, pravo zračnih prijevoznika Zajednice na obavljanje usluga zračnog prijevoza unutar Zajednice te utvrđivanje cijena usluga zračnog prijevoza unutar Zajednice.

2. Podrazumijeva se da primjena Poglavlja III. ove Uredbe na zračnu luku Gibraltar ne dovodi u pitanje pravni položaj Kraljevine Španjolske i Ujedinjenog Kraljevstva s obzirom na spor oko suvereniteta nad područjem na kojem se nalazi zračna luka.

Članak 2.
Definicije

U svrhu ove Uredbe:

1. »operativna licencija« znači odobrenje koje je poduzetniku izdalo tijelo nadležno za izdavanje licencija za obavljanje usluga zračnog prijevoza, kojim mu se dopušta obavljanje usluga zračnog prijevoza kako je navedeno u operativnoj licenciji,

2. »nadležno tijelo za izdavanje licencije« znači tijelo države članice koje je ovlašteno za izdavanje, odbijanje, poništavanje ili privremeno oduzimanje operativne licencije u skladu s Poglavljem II;

3. »poduzetnik« znači svaka fizička ili pravna osoba, bilo da ostvaruje profit ili ne, ili svako službeno tijelo bilo da ima pravnu sposobnost ili ne;

4. »zračni prijevoz« znači let ili serija letova kojima se prevoze putnici, teret i/ili pošta uz naplatu i/ili drugu vrstu naknade;

5. »let« znači odlazak s određene zračne luke prema određenoj zračnoj luci destinacije;

6. »lokalni let« znači let koji ne uključuje prijevoz putnika pošte i/ili tereta između različitih zračnih luka ili drugih točaka određenih za slijetanje;

7. »zračna luka« znači svako područje u državi članici posebno prilagođeno za usluge zračnog prijevoza;

8. »svjedodžba zračnog prijevoznika (AOC)« znači svjedodžba izdana poduzetniku kojom se potvrđuje da operator ima profesionalnu sposobnost i organizaciju koja omogućuje sigurno izvođenje operacija navedenih u svjedodžbi, kako je propisano u odgovarajućim odredbama prava Zajednice ili nacionalnog prava;

9. »stvarna kontrola« znači odnos uspostavljen pravima, ugovorima ili bilo kakvim drugim sredstvima, koja posebno ili zajednički, uvažavajući relevantne činjenice ili zakone, daju mogućnost za provođenje izravnog ili neizravnog utjecaja na poduzetnika, posebno putem:

(a) prava upotrebe cjelokupne imovine ili dijela imovine poduzetnika;

(b) prava ili ugovora koji osiguravaju odlučan utjecaj na sastav, glasovanje ili odluke tijela poduzetnika ili na neki drugi način osiguravaju odlučujući utjecaj na vođenje poslovanja poduzetnika;

10. »zračni prijevoznik« znači poduzetnik s važećom operativnom licencijom ili jednakovrijednim dokumentom;

11. »zračni prijevoznik Zajednice« znači zračni prijevoznik s važećom operativnom licencijom koju mu je izdalo nadležno tijelo za izdavanje licencija u skladu s Poglavljem II.;

12. »poslovni plan« znači detaljan opis namjeravanih komercijalnih djelatnosti zračnog prijevoznika za određeno razdoblje, posebice u odnosu na očekivani razvoj tržišta i planirana ulaganja, uključujući financijske i gospodarske učinke tih djelatnosti;

13. »usluga zračnog prijevoza unutar Zajednice« znači usluga zračnog prijevoza koja se obavlja unutar Zajednice;

14. »pravo prometovanja« znači pravo obavljanja usluge zračnog prijevoza između dvije zračne luke Zajednice;

15. »prodaja sjedećih mjesta« znači prodaju sjedećih mjesta, bez povezane prodaje drugih usluga, kao što je smještaj, a koje zračni prijevoznik ili njegov ovlašteni zastupnik ili zakupac izravno prodaju javnosti;

16. »linijski zračni prijevoz« znači serije letova koje imaju sljedeće karakteristike:

a) na svakom letu sjedala i/ili kapacitet za prijevoz tereta i/ili pošte su dostupni javnosti za individualnu nabavu (bilo izravno od zračnog prijevoznika ili od njegovih ovlaštenih zastupnika);

b) obavlja se za prometovanje između istih dvaju ili više zračnih luka, bilo:

– prema objavljenom redu letenja; ili

– letovima koji su toliko redovni ili česti tako da predstavljaju prepoznatljivo sistematične serije;

17. »kapacitet« znači broj sjedala ili korisna nosivost dostupni javnosti u linijskom zračnom prijevozu u određenom razdoblju;

18. »cijene zračnog prijevoza« znači cijene izražene u eurima ili lokalnoj valuti, koje se plaćaju zračnim prijevoznicima ili njihovim zastupnicima ili drugim prodavateljima karata za zračni prijevoz putnika te bilo koji uvjeti pod kojima te cijene važe, uključujući naplatu i uvjete koji se nude agenciji i ostale dodatne usluge;

19. »tarife zračnog prijevoza« znače cijene izražene u eurima ili lokalnoj valuti, koje se plaćaju za prijevoz tereta te uvjeti pod kojima te cijene važe, uključujući naplatu i uvjete koji se nude agenciji i ostalim pomoćnim službama;

20. »dotična(-e) država(-e) članica(-e)« znači država(-e) članica(-e) između ili unutar koje ili kojih se obavlja usluga zračnog prijevoza;

21. »uključena(-e) država(-e) članica(-e)« znači dotična(-e) država(-e) članica(-e) i država(-e) članica(-e) u kojoj je(-su) licencirani zračni prijevoznik(-)ci koji obavlja(-ju) uslugu zračnog prijevoza;

22. »gradska aglomeracija« znači urbano područje koje se sastoji od nekoliko gradova ili mjesta koji su se uslijed porasta stanovništva i širenja fizički spojili u jedno neprekinuto izgrađeno područje;

23. »poslovno izvješće« znači detaljan prikaz prihoda i rashoda zračnog prijevoznika za određeno razdoblje zajedno s detaljnom raščlambom poslovanja na djelatnosti koje su povezane sa zračnim prijevozom i druge djelatnosti, kao i novčanih i nenovčanih elemenata;

24. »ugovor o zakupu zrakoplova bez posade« znači ugovor između poduzetnika prema kojem se zrakoplovom upravlja na temelju svjedodžbe zračnog prijevoznika zakupoprimca;

25. »ugovor o zakupu zrakoplova s posadom« znači ugovor između zračnih prijevoznika sukladno kojem se zrakoplovom upravlja na temelju svjedodžbe zračnog prijevoznika zakupodavca;

26. »glavno mjesto poslovanja« znači glavni ured ili registrirani ured zračnog prijevoznika Zajednice u državi članici unutar kojeg se obavljaju glavne financijske djelatnosti i provodi operativni nadzor, uključujući upravljanje kontinuiranom plovidbenošću, nad zračnim prijevoznikom Zajednice.

POGLAVLJE II.
OPERATIVNA LICENCIJA

Članak 3.
Operativna licencija

1. Poduzetniku sa sjedištem u Zajednici nije dozvoljeno prevoziti zrakom putnike, poštu i/ili teret za naknadu i/ili drugu vrstu naplate ukoliko mu nije izdana odgovarajuća operativna licencija.

Poduzetnik koji ispunjava uvjete iz ovog Poglavlja ima pravo dobiti operativnu licenciju.

2. Nadležno tijelo za izdavanje licencija neće izdati operativnu licenciju niti će joj produljiti važenje ukoliko nisu ispunjeni zahtjevi iz ovog Poglavlja.

3. Ne dovodeći u pitanje niti jednu primjenjivu odredbu prava Zajednice, nacionalnog ili međunarodnog prava, za sljedeće kategorije usluga zračnog prijevoza ne važe zahtjevi vezani za posjedovanje važeće operativne licencije:

(a) usluge zračnog prijevoza koje se obavljaju zrakoplovima bez motora i/ili mikrolakim zrakoplovima s motorom; i

(b) lokalne letove.

Članak 4.
Uvjeti za izdavanje operativne licencije

Nadležno tijelo za izdavanje licencije države članice izdat će poduzetniku operativnu licenciju pod uvjetom da:

(a) se njegovo glavno mjesto poslovanja nalazi u toj državi članici;

(b) posjeduje važeću svjedodžbu zračnog prijevoznika (AOC), koju je izdalo nacionalno tijelo iste države članice čije je nadležno tijelo za izdavanje licencija odgovorno za izdavanje, odbijanje, poništavanje ili privremeno oduzimanje operativne licencije zračnog prijevoznika Zajednice;

(c) ima na raspolaganju jedan ili više zrakoplova na temelju vlasništva ili ugovora o zakupu zrakoplova bez posade;

(d) je njegova glavna djelatnost obavljanje usluga zračnog prijevoza samostalno ili u kombinaciji s nekom drugom komercijalnom djelatnošću zrakoplova ili popravkom i održavanjem zrakoplova;

(e) struktura kompanije omogućuje nadležnom tijelu za izdavanje licencija primjenu odredaba iz ovog Poglavlja;

(f) države članice i/ili državljani država članica posjeduju više od 50 % poduzetnika i obavljaju stvarnu kontrolu nad njim, izravno ili neizravno kroz jedan ili više posrednih poduzetnika, osim kako je predviđeno u sporazumu s trećom državom kojeg je Zajednica stranka;

(g) ispunjava financijske uvjete iz članka 5.;

(h) ispunjava zahtjeve osiguranja kako je propisano u članku 11. i u Uredbi (EZ-a) br. 785/2004; i

(i) ispunjava odredbe o dobrom ugledu kako je propisano u članku 7.

Članak 5.
Financijski uvjeti za izdavanje operativne licencije

1. Nadležno tijelo za izdavanje licencija detaljno procjenjuje može li poduzetnik koji prvi put podnosi zahtjev za izdavanje operativne licencije dokazati da:

(a) u bilo kojem trenutku u razdoblju od 24 mjeseca od početka poslovanja može ispuniti svoje stvarne i potencijalne obveze, koje su utvrđene pod realnim pretpostavkama; i

(b) u razdoblju od tri mjeseca nakon početka poslovanja može podmiriti fiksne i operativne troškove koji nastaju pri poslovanju u skladu s poslovnim planom i koji su utvrđeni pod realnim pretpostavkama, pri čemu se ne uzima u obzir dohodak iz poslovanja.

2. U svrhu procjene iz stavka 1., svaki podnositelj zahtjeva podnosi poslovni plan za najmanje prve tri godine poslovanja. U poslovnom planu također treba detaljno naznačiti financijske veze podnositelja zahtjeva sa svim ostalim komercijalnim djelatnostima u kojima podnositelj zahtjeva sudjeluje bilo izravno ili putem povezanih poduzetnika. Podnositelj zahtjeva također dostavlja sve relevantne informacije, osobito podatke iz točke 1. Priloga I.

3. Stavci 1. i 2. ne primjenjuju se na poduzetnika koji podnosi zahtjev za izdavanje operativne licencije s namjerom obavljanja djelatnosti zrakoplovom čija najveća dopuštena uzletna masa (MTOM) iznosi manje od 10 tona i/ili koji ima manje od 20 sjedala. Takvi poduzetnici moraju dokazati da njihov neto kapital iznosi najmanje 100 000 eura ili, ukoliko to traži nadležno tijelo za izdavanje licencija, podnijeti sve relevantne podatke u svrhu procjene iz stavka 1., osobito podatke iz točke 1. Priloga I.

Nadležno tijelo za izdavanje licencija može svejedno primjenjivati stavke 1. i 2. na poduzetnika koji podnosi zahtjev za izdavanje operativne licencije temeljem odredbi iz prethodnog podstavka i koji namjerava obavljati linijski zračni prijevoz ili čiji promet iznosi više od 3 milijuna eura godišnje.

Članak 6.
Svjedodžba zračnog prijevoznika (AOC)

1. Izdavanje i važenje operativne licencije u svakom trenutku ovisi o posjedovanju važeće svjedodžbe zračnog prijevoznika (AOC), u kojoj su navedene djelatnosti obuhvaćene operativnom licencijom.

2. Svaka se promjena u svjedodžbi zračnog prijevoznika Zajednice po potrebi navodi u operativnoj licenciji.

Članak 7.
Dokaz o dobrom ugledu

1. Kada se za izdavanje operativne licencije traži dokaz da osobe koje će kontinuirano i učinkovito upravljati djelatnostima poduzetnika imaju dobar ugled ili da nad njima nije proglašen stečaj, nadležno tijelo za izdavanje licencija će kao dovoljan dokaz za državljane država članica prihvatiti priložene dokumente koje su izdala nadležna tijela matične države članice ili države članice u kojoj osoba ima prebivalište, a kojima se dokazuje da su ti zahtjevi ispunjeni.

2. Kada matična država članica ili država članica u kojoj osoba ima prebivalište ne izdaje dokumente iz stavka 1, takvi će se dokumenti nadomjestiti izjavom pod prisegom ili – u državama članicama u kojima nije predviđeno davanje izjave pod prisegom ili - u državama članicama gdje ne postoji mogućnost davanja izjave pod prisegom - svečanom izjavom dotične osobe pred ovlaštenim sudskim ili upravnim tijelom ili, gdje je to prikladno, javnim bilježnikom ili kvalificiranim stručnim organom matične državne članice ili države članice u kojoj ta osoba ima prebivalište. Takvo tijelo, bilježnik ili kvalificirani stručni organ izdaje potvrdu kojom se potvrđuje vjerodostojnost izjave pod prisegom ili svečane izjave.

3. Nadležno tijelo koje izdaje licenciju može zahtijevati da se dokumenti i potvrde iz stavaka 1. i 2. podnesu najkasnije u roku od tri mjeseca nakon datuma njihovog izdavanja.

Članak 8.
Važenje operativne licencije

1. Operativna licencija važi sve dok zračni prijevoznik Zajednice ispunjava zahtjeve iz ovog Poglavlja.

Zračni prijevoznik Zajednice u svakom trenutku mora biti sposoban na zahtjev nadležnog tijela za izdavanje licencije dokazati da ispunjava sve zahtjeve iz ovog Poglavlja.

2. Nadležno tijelo za izdavanje licencije temeljito prati ispunjavanje zahtjeva iz ovog Poglavlja. Svakako provjerava usklađenost s tim zahtjevima u sljedećim slučajevima:

(a) dvije godine nakon izdavanja nove operativne licencije;

(b) kod sumnje na potencijalne poteškoće; ili

(c) na zahtjev Komisije.

U slučaju da nadležno tijelo za izdavanje licencije posumnja u to da bi financijske poteškoće zračnog prijevoznika Zajednice mogle negativno utjecati na sigurnost njegovih operacija, ono o tome bez odgađanja obavještava tijelo nadležno za izdavanje svjedodžbe zračnog prijevoznika.

3. Operativna licencija ponovno će se podnijeti na odobravanje u slučaju kada zračni prijevoznik Zajednice:

(a) nije započeo s operacijama u roku od šest mjeseci nakon što mu je izdana operativna licencija;

(b) prestane obavljati operacije duže od šest mjeseci; ili

(c) namjerava, s operativnom licencijom izdanom na temelju prvog podstavka članka 5. stavka 3., operirati zrakoplovom čije dimenzije prelaze one utvrđene u članku 5. stavku 3. ili više ne ispunjava financijske uvjete utvrđene u tom stavku.

4. Zračni prijevoznik Zajednice će najkasnije šest mjeseci nakon posljednjeg dana određene poslovne godine, ako nacionalnim pravom nije drukčije predviđeno, nadležnom tijelu za izdavanje licencije podnijeti svoje završno financijsko izvješće s mišljenjem revizora. Tijekom prve dvije godine poslovanja zračnog prijevoznika Zajednice, podaci iz točke 3. Priloga I dostavljaju se na zahtjev nadležnog tijela za izdavanje licencije.

Nadležno tijelo za izdavanje licencije može u svako doba, na temelju relevantnih podataka dostavljenih na njegov zahtjev ocijeniti financijsku uspješnost zračnog prijevoznika Zajednice kojem je izdalo operativnu licenciju. U postupku provođenja te ocjene zračni prijevoznik Zajednice mora ažurirati podatke iz točke 3. Priloga I i na zahtjev ih dostaviti nadležnom tijelu za izdavanje licencije.

5. Zračni prijevoznik Zajednice obavještava nadležno tijelo za izdavanje licencije:

(a) unaprijed o svim planovima za uvođenju novih usluga zračnog prijevoza na kontinentu ili regiji svijeta koju prije nije opsluživao ili o svakoj drugoj značajnijoj promjeni u opsegu svojih djelatnosti, uključujući, no ne ograničavajući se, na promjene tipa ili broja zrakoplova koje koristi;

(b) unaprijed o svakom namjeravanom udruživanju ili preuzimanju; i

(c) u roku od 14 dana o svakoj promjeni vlasništva svakog pojedinačnog udjela koji predstavlja 10 % ili više od ukupnog posjedovanja dionica zračnog prijevoznika Zajednice ili njegovog matičnog poduzeća ili krovne tvrtke.

6. Ukoliko nadležno tijelo za izdavanje licencije smatra da promjene o kojima je obaviješteno temeljem stavka 5. znatno utječu na financijski položaj zračnog prijevoznika Zajednice, mora zatražiti podnošenje izmijenjenog poslovnog plana koji uključuje te promjene i koji pokriva razdoblje od najmanje 12 mjeseci od datuma njegovog provođenja, zajedno s podacima iz točke 2. Priloga I., i informacijama koje je potrebno podnijeti temeljem stavka 4.

Nadležno tijelo za izdavanje licencije donosi odluku o izmijenjenom poslovnom planu da li zračni prijevoznik Zajednice može ispunjavati svoje postojeće i potencijalne obveze tijekom tog razdoblja od 12 mjeseci. Odluka se donosi najkasnije tri mjeseca nakon što su mu podnesene sve potrebne informacije.

7. Nadležno tijelo za izdavanje licencije odlučuje da li zračni prijevoznik Zajednice kojemu je izdalo licenciju, mora ponovno podnijeti zahtjev za ishođenje licencije u slučaju promjene jednog ili više elemenata koji utječu na pravni položaj zračnog prijevoznika Zajednice, a naročito u slučaju udruživanja ili preuzimanja.

8. Stavci 4., 5. i 6. se ne primjenjuju na zračne prijevoznike Zajednice koji isključivo obavljaju operacije zrakoplovima težine manje od 10 tona MTOM i/ili koji imaju manje od 20 sjedala. Takvi zračni prijevoznici Zajednice moraju u svakom trenutku biti sposobni dokazati da njihov neto kapital iznosi najmanje 100 000 eura ili kada to zatraže nadležna tijela za izdavanje licencije dostaviti informacije od značaja za svrhu ocjene iz članka 9. stavka 2.

Nadležno tijelo za izdavanje licencije može svejedno primijeniti stavke 4., 5. i 6. na zračne prijevoznike Zajednice kojima je izdalo licenciju, a koji obavljaju linijski zračni prijevoz ili one čiji promet prelazi 3 milijuna eura godišnje.

Članak 9.
Privremeno oduzimanje i poništavanje operativnih licencija

1. Nadležno tijelo za izdavanje licencije može u svakom trenutku ocijeniti financijsku uspješnost zračnog prijevoznika Zajednice kojem je izdalo licenciju. Na temelju provedene ocjene nadležno tijelo mora privremeno oduzeti ili poništiti operativnu licenciju ako taj zračni prijevoznik ne može ispunjavati svoje stvarne i potencijalne obveze u razdoblju od 12 mjeseci. Međutim, nadležno tijelo za izdavanje licencije može do financijske reorganizacije zračnog prijevoznika izdati privremenu licenciju za razdoblje koje ne prelazi 12 mjeseci, pod uvjetom da nije ugrožena sigurnost, i da ta privremena licencija po potrebi sadrži i eventualne izmjene u svjedodžbi zračnog prijevoznika te da postoji realna mogućnost za zadovoljavajuću financijsku reorganizaciju unutar tog razdoblja.

2. Kada postoje jasni pokazatelji financijskih poteškoća ili kada se protiv zračnog prijevoznika vode stečajni ili slični postupci, nadležno tijelo koje je tom zračnom prijevozniku izdalo licenciju mora bez odlaganja provesti detaljnu procjenu financijskog stanja te na temelju svojih nalaza u roku od tri mjeseca preispitati status operativne licencije u skladu s ovim člankom.

Nadležno tijelo za izdavanje licencije obavještava Komisiju o svojim odlukama koje donese u vezi sa statusom operativne licencije.

3. Kada zračni prijevoznik ne dostavi završno financijsko izvješće s mišljenjem revizora iz članka 8. stavka 4. u roku navedenom u tom članku, nadležno tijelo za izdavanje licencije mora bez nepotrebnog odlaganja od zračnog prijevoznika Zajednice zatražiti da mu dostavi završno financijsko izvješće s mišljenjem revizora.

Ukoliko zračni prijevoznik ne dostavi u roku od mjesec dana završno financijsko izvješće s mišljenjem revizora, može mu se privremeno oduzeti ili poništiti operativna licencija.

4. Nadležno tijelo za izdavanje licencije mora privremeno oduzeti ili poništiti operativnu licenciju ukoliko zračni prijevoznik Zajednice svjesno ili zbog nemarnosti nadležnom tijelu za izdavanje licencije podnese lažne informacije o značajnim stvarima.

5. U slučaju kada je svjedodžba zračnog prijevoznika Zajednice privremeno oduzeta ili povučena, nadležno tijelo za izdavanje licencije mora bez odlaganja privremeno oduzeti ili poništiti i operativnu licenciju tog zračnog prijevoznika.

6. Nadležno tijelo za izdavanje licencije može privremeno oduzeti ili poništiti operativnu licenciju zračnog prijevoznika Zajednice ukoliko taj zračni prijevoznik više ne ispunjava zahtjeve koji se odnose na dobar ugled iz članka 7.

Članak 10.
Odluke o operativnim licencijama

1. Nadležno tijelo za izdavanje licencije mora što je moguće prije, a najkasnije tri mjeseca nakon što su mu podnesene sve potrebne informacije, donijeti odluku o podnesenom zahtjevu, uzimajući u obzir sve raspoložive dokaze. O odluci se mora obavijestiti podnositelj zahtjeva. U odluci o odbijanju moraju se navesti razlozi odbijanja.

2. Nadležna tijela za izdavanje licencije moraju javno objaviti proceduru za izdavanje, privremeno oduzimanje i poništavanje operativne licencije te o tome obavještavaju Komisiju.

3. Popis odluka nadležnih tijela za izdavanje licencije o izdavanju, privremenom oduzimanju ili poništavanju operativnih licencija mora se godišnje objaviti u Službenom listu Europske Unije.

Članak 11.
Zahtjevi vezani uz osiguranje

Bez obzira na Uredbu (EZ-a) br. 785/2004, zračni prijevoznik mora biti osiguran za pokriće odgovornost u slučaju nesreća u vezi s poštom.

Članak 12.
Registracija

1. Ne dovodeći u pitanje članak 13. stavak 3. zrakoplov kojeg koristi zračni prijevoznik Zajednice mora biti registriran, prema izboru države članice čije nadležne vlasti izdaju operativnu licenciju, u njenom nacionalnom registru ili unutar Zajednice.

2. U skladu sa stavkom 1., prema važećim zakonima i propisima, nadležno tijelo će prihvatiti upis zrakoplova koji je u vlasništvu državljana drugih država članica i obavljanje prijenosa iz zrakoplovnih registara drugih država članica, u svoj nacionalni registar, bez naplate diskriminatorne pristojbe i bez odlaganja,. Osim uobičajene pristojbe za registraciju ne smije se naplaćivati nikakva druga pristojba za prijenos zrakoplova.

Članak 13.
Zakup

1. Ne dovodeći u pitanje članak 4. točku (c), zračni prijevoznik Zajednice može imati na raspolaganju jedan ili više zrakoplova temeljem ugovora o zakupu zrakoplova s posadom ili bez posade. Zračni prijevoznici Zajednice mogu slobodno operirati zrakoplovima registriranim unutar Zajednice, koji su unajmljeni s posadom, osim ukoliko bi to dovelo do ugrožavanja sigurnosti. Komisija će osigurati da je provođenje takve odluke razumno i razmjerno te da se temelji na sigurnosnim razlozima.

2. Ugovor o zakupu zrakoplova bez posade, kojeg je zračni prijevoznik Zajednice stranka ili ugovora o zakupu zrakoplova s posadom, prema kojem je zračni prijevoznik Zajednice zakupac zrakoplova s posadom, podliježe prethodnom odobrenju u skladu s važećim pravom Zajednice ili nacionalnim pravom o sigurnosti zračnog prometa.

3. Zračni prijevoznik Zajednice koji uzima od drugog poduzetnika u zakup zrakoplov s posadom registriran u trećoj državi, mora dobiti prethodno odobrenje za obavljanje djelatnosti od nadležnog tijela za izdavanje licencije. Nadležno tijelo može izdati odobrenje ukoliko:

(a) zračni prijevoznik Zajednice na zadovoljavajući način dokaže nadležnom tijelu da su ispunjeni svi sigurnosni standardni istovjetni onima koji se zahtijevaju pravom Zajednice ili nacionalnim pravom; i

(b) je ispunjen jedan od sljedećih uvjeta:

(i) zračni prijevoznik Zajednice dokaže da postoji izvanredna potreba za takvim zakupom, u kojem slučaju se odobrenje izdaje za razdoblje do najviše sedam mjeseci, a moguće ga je jednom obnoviti na dodatno razdoblje od najviše sedam mjeseci;

(ii) zračni prijevoznik Zajednice dokaže da je zakup potreban radi zadovoljenja povećanih sezonskih potreba za dodatnim kapacitetom koji nije moguće zadovoljavajuće podmiriti zakupom zrakoplova registriranog u Zajednici, te je u tom slučaju moguće obnoviti odobrenje; ili

(iii) zračni prijevoznik Zajednice dokaže da je zakup potreban radi prevladavanja operativnih poteškoća, a zrakoplov registriran u Zajednici nije moguće ili nije opravdano zakupiti, u kojem slučaju odobrenje mora biti ograničenog trajanja, samo za razdoblje koje je neophodno za prevladavanje poteškoća.

4. Nadležno tijelo uz odobrenje može odrediti uvjete. Ti uvjeti postaju dio ugovora o zakupu zrakoplova s posadom.

Nadležno tijelo može odbiti izdavanje odobrenja ukoliko ne postoji uzajamnost u vezi sa zakupom zrakoplova s posadom između dotične države članice ili Zajednice i treće države u kojoj je taj zrakoplov registriran.

Nadležno tijelo mora obavijestiti dotične države članice o odobrenju koje je izdalo za zakup zrakoplova s posadom, a koji je registriran u trećoj državi.

Članak 14.
Pravo na saslušanje

Nadležno tijelo za izdavanje licencije kada donose odluku o privremenom oduzimanju ili poništavanju operativne licencije zračnog prijevoznika Zajednice, mora zračnom prijevozniku pružiti priliku da ga se sasluša, uzimajući u obzir u nekim slučajevima i potrebu za hitnim postupkom.

POGLAVLJE III.
PRISTUP ZRAČNIM LINIJAMA

Članak 15.
Pružanje usluga zračnog prijevoza unutar Zajednice

1. Zračni prijevoznici Zajednice imaju pravo na obavljanje usluga zračnog prijevoza unutar Zajednice.

2. Država članica obavljanje usluga zračnog prijevoza unutar Zajednice od strane zračnog prijevoznika Zajednice ne uvjetuje nikakvom dozvolom ili odobrenjem. Države članice neće zahtijevati od zračnih prijevoznika Zajednice da podnose bilo kakvu dokumentaciju ili podatke koje su već podnijeli nadležnom tijelu za izdavanje licencije, pod uvjetom da se relevantni podaci mogu pravodobno dobiti od nadležnih tijela za izdavanje licencije.

3. Ukoliko Komisija na temelju podataka dobivenih temeljem članka 26. stavka 2. smatra da operativna licencija koja je izdana zračnom prijevozniku Zajednice nije u skladu sa zahtjevima iz ove Uredbe, ona svoje zaključke prosljeđuje nadležnom tijelu za izdavanje licencije, koje svoje primjedbe šalje Komisiji u roku od 15 radnih dana.

Ukoliko Komisija, nakon što pregleda primjedbe nadležnog tijela za izdavanje licencije, smatra da operativna licencija ne ispunjava zahtjeve, ili ukoliko nisu primljene nikakve primjedbe od nadležnog tijela za izdavanje licencije, ona u skladu s postupkom iz članka 25. stavka 2. donosi odluku da od nadležnog tijela za izdavanje licencije zahtijeva poduzimanje odgovarajućih korektivnih mjera ili privremeno oduzimanje ili poništavanje operativne licencije.

U odluci mora biti naznačen datum do kada nadležno tijelo za izdavanje licencije mora poduzeti korektivne mjere ili aktivnosti. Ukoliko korektivne mjere ili aktivnosti do tog datuma nisu bili poduzeti zračni prijevoznik Zajednice neće imati pravo korištenja svojih prava iz stavka 1.

Zračni prijevoznik Zajednice može nastaviti koristiti svoja prava iz stavka 1. nakon što je nadležno tijelo za izdavanje licencije obavijestilo Komisiju da su korektivne mjere poduzete i da je nadležno tijelo za izdavanje licencije utvrdilo provođenje istih.

4. Pri obavljanju usluga zračnog prijevoza unutar Zajednice, zračni prijevoznik Zajednice ima pravo kombinirati usluge zračnog prijevoza i sklapati ugovore o letovima sa skupnom oznakom (code sharing), ne dovodeći u pitanje pravila o tržišnom natjecanju Zajednice koja se primjenjuju na poduzetnike.

Sva ograničenja slobode zračnih prijevoznika Zajednice u vezi s obavljanjem usluga zračnog prijevoza unutar Zajednice, koja proistječu iz dvostranih sporazuma između država članica ovime se dokida.

5. Ne dovodeći u pitanje odredbe dvostranih sporazuma između država članica i podložno pravilima tržišnog natjecanja Zajednice koja se primjenjuju na poduzetnike, dotična država članica(-e) dozvoljava zračnim prijevoznicima Zajednice kombiniranje usluga zračnog prijevoza i sklapanje ugovora o letovima sa skupnom oznakom (code sharing) s bilo kojim zračnim prijevoznicima o uslugama zračnog prijevoza prema, iz ili preko bilo koje zračne luke na njezinom području iz ili do bilo koje točke ili točaka u trećim državama.

U okviru dvostranog sporazuma o zračnom prijevozu s dotičnom trećom državom, država članica može nametnuti ograničenja o letovima sa skupnom oznakom (code sharing) između zračnih prijevoznika Zajednice i zračnih prijevoznika neke treće države, osobito ukoliko dotična treća država ne dozvoljava slične poslovne mogućnosti zračnim prijevoznicima Zajednice koji djeluju iz dotične države članice. Pri tome države članice moraju osigurati da ograničenja nametnuta temeljem takvih sporazuma ne ograničavaju tržišno natjecanje i da nisu diskriminirajući među zračnim prijevoznicima Zajednice te da ne ograničavaju više nego što je to potrebno.

Članak 16.
Opća načela za obvezu obavljanja javne usluge

1. Nakon savjetovanja s ostalim državama članicama i nakon što je obavijestila Komisiju, dotične zračne luke i zračne prijevoznike koji operiraju na zračnoj liniji, država članica može uvesti obvezu obavljanja javne usluge za linijski zračni prijevoz između zračne luke u Zajednici i zračne luke koja opslužuje rubnu regiju ili regiju u razvoju na svom području ili na liniji sa slabim prometom do odredišta na njezinom području, ako je takva linija ključna za gospodarski i socijalni razvoj regije koju opslužuje ta zračna luka. Ta se obveza nameće samo u opsegu potrebnom za omogućavanje minimalnog pružanja usluga linijskog zračnog prijevoza na tom pravcu, koje ispunjavaju utvrđene standarde neprekinutosti, redovitosti, utvrđivanja cijena ili minimalnog kapaciteta, a koje zračni prijevoznici ne bi preuzeli da u obzir uzimaju samo svoje poslovne interese.

Utvrđeni standardi koji važe za liniju koja podliježe obvezi obavljanja javne usluge moraju biti uređeni na razvidan i nediskriminirajući način.

2. U slučajevima gdje drugi oblici prijevoza ne mogu osigurati neprekinute usluge s najmanje dva prijevoza na dan, dotična država članica može zahtijevati da svaki zračni prijevoznik Zajednice koji namjerava obavljati prijevoz na toj liniji jamči da će operirati na toj liniji određeno razdoblje, koje se mora odrediti u skladu s ostalim uvjetima obveze javne usluge.

3. Država članica(-e) ocjenjuje potrebu za predviđenom obvezom obavljanja javne usluge i njezinu primjerenost s obzirom na:

(a) razmjernost između predviđene obveze i potreba gospodarskog razvoja dotične regije;

(b) mogućnost korištenja drugih vrsta prijevoza i sposobnost tih vrsta prijevoza da zadovolje te potrebe prijevoza, osobito kada se postojećim uslugama željezničkog prometa opslužuje predviđeni pravac s vremenom putovanja kraćim od tri sata, te dovoljno često, s dovoljnim brojem veza i odgovarajućim vremenskim rasporedom;

(c) cijene zračnog prijevoza i uvjete koji se nude korisnicima;

(d) skupni učinak svih zračnih prijevoznika koji obavljaju ili namjeravaju obavljati prijevoz na liniji.

4. Kada država članica želi uvesti obvezu obavljanja javne usluge, ona tekst predviđene obveze predlaže Komisiji, drugim dotičnim državama članicama, dotičnim zračnim lukama i zračnim prijevoznicima koji obavljaju prijevoz na toj liniji.

Komisija objavljuje informativnu obavijest u Službenom listu Europske Unije u kojoj:

(a) navodi zračne luke koje povezuje dotična linija i moguća mjesta usputnog zaustavljanja;

(b) naznačuje datum stupanja na snagu obveze obavljanja javne usluge; i

(c) navodi punu adresu na kojoj će dotična država članica bez odlaganja i besplatno staviti na raspolaganje tekst i sve ostale važne informacije i/ili dokumentaciju u vezi s obvezom obavljanja javne usluge.

5. Bez obzira na odredbe stavka 4., s obzirom na linije na kojima je broj očekivanih putnika koji koriste uslugu zračnog prijevoza manji od 10 000 godišnje, informativna obavijest o obvezi obavljanja javne usluge objavljuje se ili u Službenom listu Europske Unije ili u nacionalnim službenim glasilima dotične države članice.

6. Datum stupanja na snagu obveze obavljanja javne usluge ne smije biti utvrđen prije datuma objave informativne obavijesti iz drugog podstavka stavka 4.

7. Kada se obveza obavljanja javne usluge uvodi u skladu sa stavcima 1. i 2., zračni prijevoznik Zajednice mora biti sposoban ponuditi prodaju sjedećih mjesta, pod uvjetom da dotični zračni prijevoz ispunjava sve zahtjeve iz obveze obavljanja javne usluge. Stoga se taj zračni prijevoz smatra linijskim zračnim prijevozom.

8. Kada se obveza obavljanja javne usluge uvodi u skladu sa stavcima 1. i 2., bilo koji drugi zračni prijevoznik Zajednice ima pravo u bilo kojem trenutku započeti s obavljanjem linijskog zračnog prijevoza koji ispunjava sve zahtjeve obveze obavljanja javne usluge, uključujući razdoblje operiranja koje se može zahtijevati u skladu sa stavkom 2.

9. Bez obzira na stavak 8., u slučaju kada niti jedan zračni prijevoznik Zajednice nije započeo niti dokazao da će u kratkom vremenskom roku započeti s trajnim linijskim zračnim prijevozom na liniji skladu s obvezom obavljanja javne usluge koja je bila uvedena za tu liniju, država članica može ograničiti pristup linijskom zračnom prijevozu na toj liniji samo na jednog zračnog prijevoznika Zajednice na razdoblje od najviše četiri godine, nakon čega će se stanje ponovno preispitati.

To razdoblje može trajati najdulje pet godina ukoliko je obveza obavljanja javne usluge uvedena na liniji prema zračnoj luci koja opslužuje najudaljeniju regiju, kako je navedeno u članku 299. stavku 2. Ugovora.

10. Pravo na obavljanje usluga iz stavka 9. nudi se putem javnog natječaja u skladu s člankom 17., ili za samo jednu liniju ili, tamo gdje je to opravdano iz razloga operativne učinkovitosti, za skupinu takvih linija svakom zračnom prijevozniku Zajednice koji može obavljati takav zračni prijevoz. Radi administrativne učinkovitosti država članica može raspisati samo jedan natječaj za pokrivanje različitih linija.

11. Smatra se da je obveza obavljanja javne usluge istekla ukoliko na liniji za koju važi takva obveza 12 mjeseci nije bilo obavljanja linijskog zračnog prijevoza.

12. Ukoliko zračni prijevoznik Zajednice izabran u skladu s člankom 17. nenadano prekine obavljanje usluge, dotična država članica može u iznimnom slučaju zajedničkim sporazumom odabrati drugog zračnog prijevoznika Zajednice koji će obavljati obvezu javne usluge za razdoblje do sedam mjeseci, koje se ne može produljiti, i to pod sljedećim uvjetima:

(a) svaka naknada koju plaća država članica mora biti izvršena u skladu s člankom 17. stavkom 8.;

(b) odabir između zračnih prijevoznika Zajednice se provodi u skladu s načelima transparentnosti i nediskriminacije;

(c) pokreće se novi postupak raspisivanja javnog natječaja.

Komisija i dotična država(-e) će bez odlaganja biti obaviještene o hitnom postupku i razlozima za pokretanje istog. Komisija može, na zahtjev države članice ili na temelju vlastite inicijative, a u skladu s postupkom iz članka 25. stavka 2. obustaviti postupak ukoliko nakon njegove ocjene smatra da on ne ispunjava zahtjeve iz ovog stavka ili je na drugi način u suprotnosti s pravom Zajednice.

Članak 17.
Postupak javnog natječaja za obvezu obavljanja javne usluge

1. Javni natječaj koji se zahtijeva prema članku 16. stavku 10. provodi se u skladu s postupkom utvrđenim u stavcima 2. do 10. ovog članka.

2. Dotična država članica Komisiji dostavlja čitav tekst javnog natječaja osim ukoliko je, u skladu s člankom 16. stavkom 5. obvezu obavljanja javne usluge objavila putem informativne obavijesti u svom nacionalnom službenom glasilu. U takvom se slučaju natječaj objavljuje također i u nacionalnom službenom glasilu.

3. Poziv na javni natječaj i ugovor koji nakon toga slijedi, pokrivaju, između ostalog, i sljedeće točke:

(a) standarde koji se zahtijevaju u okviru obveze obavljanja javne usluge;

(b) pravila koja se odnose na izmjene i dopune te prekidanje ugovora, osobito u slučaju nepredvidivih promjena;

(c) razdoblje važenja ugovora;

(d) sankcije u slučaju neispunjavanja ugovora;

(e) objektivne i transparentne parametre na temelju kojih se izračunava eventualna naknada za obavljanje obveze javne usluge.

4. Komisija će poziv na javni natječaj učiniti dostupnim putem objave informativne obavijesti u Službenom listu Europske unije. Rok za predaju ponuda ne smije iznositi kraće od dva mjeseca od dana objave takve informativne obavijesti. Ukoliko se natječaj odnosi na liniju kojoj je pristup već ograničen na jednog prijevoznika u skladu s člankom 16. stavkom 9., javni natječaj se mora objaviti najmanje šest mjeseci prije početka nove koncesije kako bi se mogla ocijeniti daljnja potreba ograničenog pristupa.

5. U informativnoj obavijesti se moraju nalaziti sljedeće informacije:

(a) dotična država članica/države članice;

(b) dotična linija;

(c) razdoblje važenja ugovora;

(d) puna adresa na kojoj dotična država članica daje na raspolaganje tekst natječaja i sve relevantne informacije i/ili dokumentaciju u vezi s javnim natječajem i obvezom obavljanja javne usluge.

(e) rok za podnošenje ponuda.

6. Dotična država članica/države članice bez odlaganja i besplatno stranki zainteresiranoj za javni natječaj dostavlja sve relevantne informacije i dokumentaciju.

7. Odabir između dostavljenih ponuda se obavlja što je prije moguće, pri čemu se u obzir uzima primjerenost prijevoza, uključujući cijene i uvjete koji se mogu ponuditi korisnicima te troškovi eventualne naknade koju države članice mogu zahtijevati.

8. Dotična država članica zračnom prijevozniku koji je izabran na temelju stavka 7. može nadoknaditi troškove nastale uslijed ispunjavanja standarda koji se zahtijevaju za obvezu obavljanja javne usluge utvrđenih u članku 16. Takva nadoknada troškova ne smije prelaziti iznos potreban za pokrivanje neto troškova nastalih pri izvršavanju svake pojedine obveze obavljanja javne usluge, uzimajući u obzir prihod iz obveze, koji zadržava zračni prijevoznik te razumni profit.

9. Država članica mora obavijestiti Komisiju pismenim putem i bez odlaganja o rezultatima javnog natječaja i odabiru ponuditelja te uključiti i sljedeće podatke:

(a) broj, imena i poslovne informacije ponuditelja;

(b) operativne elemente iz ponuda;

(c) nadoknadu koja se traži u ponudama;

(d) ime odabranog ponuditelja.

10. Komisija može na zahtjev države članice ili na vlastitu inicijativu od države članice zahtijevati da u roku od mjesec dana dostavi svu relevantnu dokumentaciju koja se odnosi na izbor zračnog prijevoznika za provođenje obveze obavljanja javne službe. U slučaju da se zatraženi dokumenti ne dostave u roku, Komisija može odlučiti da obustavi raspisani natječaj u skladu s postupkom iz članka 25. stavka 2.

Članak 18.
Pregled obveza obavljanja javne usluge

1. Države članice poduzimaju sve potrebne mjere kako bi osigurale da se sve odluke donesene u skladu s člancima 16. i 17. pregledaju učinkovito, a naročito što je prije moguće, iz razloga kršenja prava Zajednice ili nacionalnih pravila kojima se provodi pravo Zajednice.

Na zahtjev države članice ili na vlastitu inicijativu, Komisija može naročito zatražiti od država članica da u roku od dva mjeseca dostave sljedeće:

(a) dokument kojim se opravdava potreba za obvezom obavljanja javne usluge i sukladnost s kriterijima spomenutim u članku 16.;

(b) analizu gospodarskog stanja regije;

(c) analizu razmjernosti između predviđenih obveza i ciljeva gospodarskog razvoja;

(d) analizu postojećih usluga zračnog prijevoza, ukoliko takve postoje, te drugih dostupnih vrsta prijevoza koje bi mogle biti zamjena za predviđenu obvezu.

2. Na zahtjev države članice koja smatra da je razvoj linije bez razloga ograničen uvjetima iz Članaka 16. i 17. ili na vlastitu inicijativu, Komisija će istražiti i u roku od šest mjeseci od primitka zahtjeva i u skladu s postupkom predviđenim u članku 25. stavku 2. donijeti odluku na temelju svih relevantnih čimbenika o tome hoće li se članci 16. i 17. i dalje primjenjivati na dotičnu liniju.

Članak 19.
Raspodjela prometa među zračnim lukama i korištenje prometnih prava

1. Korištenje prometnih prava podliježe objavljenim operativnim propisima Zajednice, nacionalnim, regionalnim ili lokalnim operativnim propisima koji se odnose na sigurnost, zaštitu, zaštitu okoliša i dodjeljivanje slotova.

2. Nakon savjetovanja sa zainteresiranim strankama, uključujući dotične zračne prijevoznike i zračne luke, država članica bez diskriminacije među odredištima unutar Zajednice ili na temelju nacionalnosti ili identiteta zračnih prijevoznika, može urediti raspodjelu zračnog prometa među zračnim lukama koje ispunjavaju sljedeće uvjete:

(a) zračne luke opslužuju isti grad ili gradsku aglomeraciju;

(b) zračne luke imaju odgovarajuću prometnu infrastrukturu kojom se omogućuje, koliko je to moguće, izravno povezivanje, čime je moguće do zračne luke dospjeti u roku od devedeset minuta, uključujući i prijelaz preko granice, gdje je to potrebno;

(c) zračne luke su povezane međusobno i s gradom ili gradskom aglomeracijom koju opslužuju čestim, pouzdanim i učinkovitim uslugama javnog prijevoza; i

(d) zračne luke nude zračnim prijevoznicima potrebne usluge i ne utječu negativno na njihove poslovne mogućnosti.

Svaka odluka kojom se uređuje raspodjela zračnog prometa među dotičnim zračnim lukama mora poštivati načela razmjernosti i transparentnosti te biti utemeljena na objektivnim mjerilima.

3. Dotična država članica obavještava Komisiju o svojim namjerama o uređivanju raspodjele zračnog prometa ili o promjeni postojećeg pravila o raspodjeli prometa.

Komisija provjerava primjenu stavaka 1. i 2. ovog članka i u roku od 6 mjeseci nakon primitka informacija od države članice i u skladu s postupkom iz članka 25. stavka 2. odlučuje može li država članica primjenjivati mjere.

Komisija objavljuje svoju odluku u Službenom listu Europske unije, a mjere se ne primjenjuju prije objave odobrenja Komisije.

4. S obzirom na pravila o raspodjeli prometa koja važe u trenutku stupanja na snagu ove Uredbe, Komisija će na zahtjev države članice ili može na vlastitu inicijativu, provjeriti primjenu stavaka 1. i 2. te u skladu s postupkom iz članka 25. stavka 2. odlučiti može li država članica nastaviti s primjenom mjere.

5. Komisija objavljuje u Službenom listu Europske unije svoje odluke donesene temeljem ovog članka.

Članak 20.
Mjere zaštite okoliša

1. Kod postojanja ozbiljnih problema vezanih uz zaštitu okoliša, odgovorna država članica može ograničiti ili odbiti korištenje prometnih prava, osobito kada druge vrste prijevoza omogućuju odgovarajuće razine usluga. Mjera mora biti nediskriminirajuća, ne narušavati tržišno natjecanje među zračnim prijevoznicima, ne smije postavljati veća ograničenja nego što je to potrebno za rješavanje problema te mora biti ograničenog vremena trajanja, koje ne smije biti dulje od 3 godine, nakon čega se ponovno preispituje.

2. Kada država članica smatra da je mjera iz stavka 1. potrebna, ona najmanje tri mjeseca prije stupanja na snagu te mjere mora obavijestiti druge države članice i Komisiju, navodeći odgovarajuće opravdane razloge za poduzimanje te mjere. Ta se mjera može provesti ukoliko se u roku od mjesec dana nakon primitka obavijesti dotična država članica ne usprotivi mjeri ili ju Komisija, u skladu sa stavkom 3. preuzme na daljnje preispitivanje.

3. Na zahtjev države članice ili na vlastitu inicijativu, u skladu s postupkom iz članka 25. stavka 2. Komisija može obustaviti mjere ukoliko one ne ispunjavanju zahtjeve iz stavka 2. ili su na drugi način u suprotnosti sa pravom Zajednice.

Članak 21.
Hitne mjere

1. Država članica može odbiti, ograničiti ili nametnuti uvjete za korištenje prometnih prava radi rješavanja iznenadnih kratkotrajnih poteškoća, koje nastanu kao rezultat nepredvidivih i neizbježnih okolnosti. Kod provođenja takvih mjera moraju se poštivati načela razmjernosti i transparentnosti te se iste moraju temeljiti na objektivnim i nediskriminirajućim mjerilima.

Komisija i ostale države članice bez odlaganja se obavještavaju o takvim mjerama, uz odgovarajuće objašnjenje o utemeljenosti poduzimanja istih. Ukoliko poteškoće koje zahtijevaju takve mjere potraju dulje od 14 dana, država članica će o tome obavijestiti Komisiju i druge države članice te može, uz pristanak Komisije, produljiti provođenje mjera za najviše 14 dana.

2. Komisija može, na zahtjev dotične države članice/država članica ili na vlastitu inicijativu, obustaviti tu mjeru ukoliko ona ne ispunjava uvjete iz stavka 1. ili je na neki drugi način u suprotnosti sa pravom Zajednice.

POGLAVLJE IV.
ODREDBE O UTVRĐIVANJU CIJENA

Članak 22.
Sloboda utvrđivanja cijena

1. Ne dovodeći u pitanje Članak 16. stavak 1. zračni prijevoznici Zajednice i, na osnovi uzajamnosti, zračni prijevoznici trećih država, slobodno utvrđuju cijene i tarife zračnog prijevoza unutar Zajednice.

2. Bez obzira na odredbe iz dvostranih sporazuma među državama članicama, države članice ne smiju vršiti diskriminaciju na osnovi nacionalnosti ili identiteta zračnih prijevoznika pri omogućavanju zračnim prijevoznicima Zajednice da slobodno utvrđuju cijene i tarife zračnog prijevoza između teritorija njihove države i treće države. Ovim se ukidaju sva postojeća ograničenja glede utvrđivanja cijena, uključujući i ona s obzirom na linije do trećih država, a koja nastaju iz dvostranih sporazuma između država članica.

Članak 23.
Obavještavanje i nediskriminacija

1. Cijene i tarife zračnog prijevoza koje su dostupne javnosti uključuju važeće uvjete koji su ponuđeni ili objavljeni u bilo kojem obliku, uključujući na Internetu, za usluge zračnog prijevoza iz zračne luke smještene na području države članice na koju se primjenjuje Ugovor. Konačna cijena koja se plaća mora biti u svakom trenutku navedena i mora uključivati važeću cijenu ili tarifu zračnog prijevoza, kao i sve važeće poreze i pristojbe, prireze i provizije koje su neizbježne i predvidive u vrijeme objavljivanja. Pored navođenja konačne cijene, potrebno je navesti i sljedeće:

(a) cijenu ili tarifu zračnog prijevoza;

(b) poreze;

(c) aerodromske naknade; i

(d) ostale pristojbe, prireze ili provizije, poput onih koje se odnose na zaštitu ili gorivo,

tamo gdje su cijeni ili tarifi zračnog prijevoza dodane stavke iz točaka (b), (c) i (d). Mogućnost doplate mora se iskazati na jasan, transparentan i nedvosmislen način na samom početku postupka rezervacije, a kupac sam odabire tu mogućnost.

2. Ne dovodeći u pitanje Članak 16. stavak 1. pristup cijenama i tarifama zračnog prijevoza za usluge prijevoza sa zračne luke smještene na području države članice za koju važi Ugovor, a koje su dostupne javnosti, dozvoljava se bez diskriminacije na osnovi nacionalnosti ili mjesta boravka kupca ili na osnovi sjedišta agenta zračnog prijevoznika ili drugog prodavača karata unutar Zajednice.

Članak 24.
Kazne

Države članice jamče usklađenost s odredbama predviđenim ovim poglavljem te utvrđuju kazne za njihovo kršenje. Te kazne moraju biti učinkovite, srazmjerne i odvraćati od kršenja.

POGLAVLJE V.
ZAVRŠNE ODREDBE

Članak 25.
Odbor

1. Komisiji pomaže odbor.

2. Tamo gdje se upućuje na ovaj stavak, primjenjuju se članci 3. i 7. Odluke 1999/468/EZ, uzimajući u obzir odredbe njezinog članka 8.

Članak 26.
Suradnja i pravo na dobivanje informacija

1. Države članice i Komisija surađuju u primjeni i praćenju primjene ove Uredbe.

2. Radi izvršavanja svojih obveza temeljem ove Uredbe Komisija može pribavljati sve potrebne informacije od država članica, koje će također omogućavati dobivanje informacija od zračnih prijevoznika kojima su njihove nadležne vlasti izdale operativnu licenciju.

3. U skladu sa svojim nacionalnim pravom države članice poduzimaju potrebne mjere kojima omogućuju odgovarajuću povjerljivost informacija koje prime sukladno ovoj Uredbi.

Članak 27.
Ukidanje

Ukidaju se Uredbe (EEZ-a) br. 2407/92, (EEZ-a) br. 2408/92 i (EEZ-a) br. 2409/92.

Upućivanje na ukinute Uredbe smatra se upućivanjem na ovu Uredbu i tumači se u skladu s korelacijskom tablicom iz Priloga II.

Članak 28.
Stupanje na snagu

Ova Uredba stupa na snagu dan nakon njezine objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Strasbourgu 24. rujna 2008.

Za Europski parlament
Predsjednik
H.-G. PÖTTERING

Za Vijeće
Predsjednik
J.-P. JOUYET

PRILOG I

INFORMACIJE KOJE SE DOSTAVLJAJU PREMA ČLANCIMA 5. i 8.

1. Informacije o financijskoj sposobnosti koje mora dostaviti podnositelj zahtjeva koji prvi put podnosi zahtjev

1.1. Najnovije financijsko izvješće uprave i, završno financijsko izvješće za prethodnu poslovnu godinu s mišljenjem revizora, ako je dostupno.

1.2. Projiciranu bilancu, uključujući račun dobiti i gubitka za sljedeće tri godine.

1.3. Osnove za projekciju prihoda i rashoda za stavke kao što su gorivo, cijene i tarife, plaće, održavanje, amortizacija, promjene tečaja, aerodromske naknade, pristojbe za zračnu plovidbu, troškove za zemaljske usluge, osiguranje, itd. Prognoze prometa/prihoda.

1.4. Detaljne podatke o početnim troškovima nastalima u razdoblju od podnošenja zahtjeva do početka obavljanja operacija i objašnjenje kako namjerava financirati te troškove.

1.5. Detaljne podatke o postojećim i očekivanim izvorima financiranja.

1.6. Detaljne podatke o dioničarima, uključujući njihovu nacionalnost i vrste dionica koje posjeduju, i Statut društva. Ako su dio grupe poduzetnika, podatke o njihovim međusobnim odnosima.

1.7. Projicirani plan priljeva i odljeva novca i plan likvidnosti za prve tri godine poslovanja.

1.8. Detaljne podatke o financiranju kupnje/zakupa zrakoplova, uključujući, u slučaju zakupa, rokove i uvjete iz ugovora.

2. Informacije koje treba dostaviti za procjenu daljnje financijske sposobnosti postojećih imatelja operativne licencije koji planiraju promjenu vlasničke strukture ili aktivnosti koja će znatno utjecati na financijsku sposobnost.

2.1. Po potrebi, najnoviju internu bilancu uprave i završno financijsko izvješće za prethodnu poslovnu godinu s mišljenjem revizora.

2.2. Precizne detaljne podatke o svim predloženim promjenama npr. promjeni vrste usluge, predviđenom preuzimanju ili udruživanju, promjenama u dioničkom kapitalu, promjenama dioničara, itd.

2.3. Projiciranu bilancu s računom dobiti i gubitka za tekuću financijsku godinu, uključujući sve predložene promjene u strukturi ili aktivnostima koje će znatno utjecati na financijsku sposobnost.

2.4. Prethodne i projicirane iznose rashoda i prihoda za stavke kao što su gorivo, cijene i tarife, plaće, održavanje, amortizacija, promjene tečaja, aerodromske naknade, pristojbe za zračnu plovidbu, troškove za zemaljske usluge, osiguranje, itd. Prognoze prometa/prihoda.

2.5. Izjave o priljevu sredstava i planovima likvidnosti za iduću godinu, uključujući sve predviđene promjene u strukturi ili aktivnostima koje će znatno utjecati na financijsku sposobnost.

2.6. Detaljne podatke o financiranju kupnje/zakupa zrakoplova, uključujući, u slučaju zakupa, rokove i uvjete iz ugovora.

3. Informacije koje je potrebno dostaviti za procjenu daljnje financijske sposobnosti postojećih imatelja operativne licencije.

3.1. Završno financijsko izvješće s mišljenjem revizora u roku koji ne smije biti duži od šest mjeseci nakon isteka financijske godine, ukoliko nije drukčije propisano nacionalnim propisima i, po potrebi, najnoviju internu bilancu uprave.

3.2. Projiciranu bilancu, uključujući račun dobiti i gubitka za iduću godinu.

3.3. Prethodne i projicirane iznose rashoda i prihoda za stavke kao što su gorivo, cijene i tarife, plaće, održavanje, amortizacija, promjene tečaja, aerodromske naknade, pristojbe za zračnu plovidbu, troškove za zemaljske usluge, osiguranje, itd. Prognoze prometa/prihoda.

3.4. Izjave o priljevu sredstava i planovima likvidnosti za iduću godinu.

PRILOG II

KORELACIJSKA TABLICA
(iz članka 27.)

Uredba (EEZ-a) br. 2409/92 / Ova Uredba

Članak 1. stavak 1. / Članak 1.

Članak 1. stavak 2. / Članak 3. stavak 3.

Članak 2. / Članak 2.

Članak 3. stavak 1. / Članak 3. stavak 2.

Članak 3. stavak 2. / drugi podstavak članka 3. stavka 1.

Članak 3. stavak 3. / prvi podstavak članka 3. stavka 1.

Članak 4. stavak 1. / Članak 4.

Članak 4. stavak 2. / Članak 4. točka (f)

Članak 4. stavak 3. / -

Članak 4. stavak 4. / Članak 4. točka (f)

Članak 4. stavak 5. / drugi podstavak članka 8. stavka 1.

Članak 5. stavak 1. / Članak 5. stavak 1.

Članak 5. stavak 2. / Članak 5. stavak 2.

Članak 5. stavak 3. / Članak 8. stavak 5.

Članak 5. stavak 4. / Članak 8. stavak 6.

Članak 5. stavak 5. / Članak 9. stavak 1.

Članak 5. stavak 6. / Članak 8. stavak 4.

Članak 5. stavak 7. / Članak 5. stavak 3. i Članak 8. stavak 8.

Članak 6. / Članak 7.

Članak 7. / Članak 11.

Članak 8. stavak 1. / Članak 4. točka (c)

Članak 8. stavak 2. / Članak 12. stavak 1.

Članak 8. stavak 3. / Članak 13. stavci 2. i 3.

Članak 8. stavak 4. / Članak 12. stavak 2.

Članak 9. / Članak 6.

Članak 10. stavak 1. / Članak 13. stavci 2. i 3.

Članak 10. stavak 2. / Članak 13. stavci 2. i 3.

Članak 11. stavak 1. / Članak 8. stavak 1.

Članak 11. stavak 2. / Članak 8. stavak 3.

Članak 11. stavak 3. / Članak 8. stavak 7.

Članak 12. / Članak 9. stavci 2. do 6.

Članak 13. stavak 1. / Članak 10. stavak 2.

Članak 13. stavak 2. / Članak 10. stavak 1.

Članak 13. stavak 3. / -

Članak 13. stavak 4. / Članak 10. stavak 3.

Članak 14. / -

Članak 15. / -

Članak 16. / -

Članak 17. / -

Članak 18. stavak 1. / Članak 26. stavak 1.

Članak 18. stavak 2. / Članak 26. stavak 3.

Članak 19. / -

PRILOG / PRILOG I.

Uredba (EEZ-a) br. 2408/92 / Ova Uredba

Članak 1. stavak 1. / Članak 1.

Članak 1. stavak 2. / Članak 1. stavak 2.

Članak 1. stavak 3. / -

Članak 1. stavak 4. / -

Članak 2. / Članak 2.

Članak 3. stavak 1. / Članak 15. stavak 1. i 2.

Članak 3. stavak 2. / -

Članak 3. stavak 3. / -

Članak 3. stavak 4. / -

Članak 4. stavak 1. točka (a) / Članak 16. stavak 1.

Članak 4. stavak 1. točka (b) / Članak 16. stavak 3.

Članak 4. stavak 1. točka (c) / Članak 16. stavak 2.

Članak 4. stavak 1. točka (d) / Članak 16. stavak 9.

– / Članak 17. stavak 1.

– / Članak 17. stavak 2.

– / Članak 17. stavak 4.

– / Članak 17. stavak 5.

– / Članak 17. stavak 6.

Članak 4. stavak 1. točka (e) / Članak 17. stavak 3.

Članak 4. stavak 1. točka (f) / Članak 17. stavak 3.

Članak 4. stavak 1. točka (g) / -

Članak 4. stavak 1. točka (h) / Članak 17. stavak 8.

– / Članak 17. stavak 9.

– / Članak 17. stavak 10.

Članak 4. stavak 1. točka (i) / Članak 18. stavak 1.

Članak 4. stavak 1. točka (j) / Članak 16. stavak 7.

Članak 4. stavak 1. točka (k) / -

Članak 4. stavak 2. / -

Članak 4. stavak 3. / Članak 18. stavak 2.

Članak 4. stavak 4. / -

Članak 5. / -

Članak 6. stavak 1. i 2. / -

Članak 7. / Članak 15. stavak 4. i 5.

Članak 8. stavak 1. / Članak 19. stavak 2.

Članak 8. stavak 2. / Članak 19. stavak 1.

Članak 8. stavak 3. / Članak 19. stavak 3.

Članak 8. stavak 4. / -

Članak 8. stavak 5. / -

Članak 9. stavak 1. / Članak 20. stavak 1.

Članak 9. stavak 2. / Članak 20. stavak 1.

Članak 9. stavak 3. / Članak 20. stavak 2.

Članak 9. stavak 4. / Članak 20. stavak 3.

Članak 9. stavak 5. / Članak 22. stavak 1.

Članak 9. stavak 6. / Članak 22. stavak 2.

Članak 9. stavak 7. / -

Članak 9. stavak 8. / -

Članak 10. / -

Članak 11. / Članak 25.

Članak 12. stavak 1. / Članak 26. stavak 2.

Članak 12. stavak 2. / -

Članak 13. / -

Članak 14. stavak 1. / Članak 26. stavak 1.

Članak 14. stavak 2. / Članak 26. stavak 3.

Članak 15. / -

Članak 16. / -

Prilog I. / -

Prilog II. / -

Prilog III. / -

– / Prilog II.

Uredba (EEZ-a) br. 2409/92 / Ova Uredba

Članak 1. stavak 1. / Članak 1.

Članak 1. stavak 2. / Članak 21. stavak 1.

Članak 1. stavak 3. / -

Članak 2. / Članak 2.

Članak 3. / -

Članak 4. / Članak 23.

Članak 5. stavak 1. / Članak 22.

Članak 5. stavak 2. / -

Članak 5. stavak 3. / -

Članak 5. stavak 4. / -

Članak 6. / -

Članak 7. / -

Članak 8. / -

Članak 9. / -

Članak 10. stavak 1. / Članak 26. stavak 1.

Članak 10. stavak 2. / Članak 26. stavak 3.

Članak 11. / -

Članak 12. / -

– / Članak 27.

– / Članak 28.

[[1](#footnote-29081-1-backlink)]SL C 175, 27. 7. 2007., str. 85.

[[2](#footnote-29081-2-backlink)]SL C 305, 15. 12. 2007., str. 11.

[[3](#footnote-29081-3-backlink)]Mišljenje Europskoga parlamenta od 11. srpnja 2007. (SL C 195 E, 10. 9. 2008., str. 391.), Zajedničko stajalište Vijeća od 18. travnja 2008. (SL C 129 E, 27.5.2008., str. 1.) i Stajalište Europskoga parlamenta od 9. srpnja 2008. (još neobjavljeno u Službenom listu).

[[4](#footnote-29081-4-backlink)]SL C 240, 24. 8. 1992., str. 1.

[[5](#footnote-29081-5-backlink)]SL C 240, 24. 8. 1992., str. 8.

[[6](#footnote-29081-6-backlink)]SL C 240, 24. 8. 1992., str. 15.

[[7](#footnote-29081-7-backlink)] SL L 138, 30. 4. 2004., str. 1.

[[8](#footnote-29081-8-backlink)]SL L 184, 17.7.1999., str. 23.

Pravilnik, NN 81/2009-1958
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)